SIR ঘোষণার পরই বড় সিদ্ধান্ত নির্বাচন কমিশনের, দেখুন বড় খবর

ওয়েব ডেস্ক: SIR প্রক্রিয়াকে নির্ভুল ও দ্রুত সম্পন্ন করতে জেলা প্রশাসনকে কড়া বার্তা দিলেন মুখ্য নির্বাচন কমিশনার (Chief Election Commissioner) জ্ঞানেশ কুমার (Gyanesh Kumar)। মঙ্গলবার ভিডিও কনফারেন্সের মাধ্যমে মুখ্য নির্বাচনী আধিকারিক দফতর এবং রাজ্যের সমস্ত জেলা নির্বাচনী আধিকারিকদের সঙ্গে বৈঠকে একাধিক নির্দেশ দেন তিনি। বৈঠকের শুরুতেই নির্বাচন কমিশনার সকল আধিকারিককে মাথা ঠান্ডা রেখে ও মনোযোগ সহকারে কাজ করার পরামর্শ দেন। তিনি জানান, SIR গোটা দেশের মর্যাদার বিষয়, তাই কোনও অবস্থাতেই ভুল বা ত্রুটি সহ্য করা হবে না।

সূত্রের খবর, আইন-শৃঙ্খলা পরিস্থিতির ওপর বিশেষ নজর রাখার পাশাপাশি, প্রতিটি ভোটার যাতে নিরবচ্ছিন্নভাবে ভোটার তালিকায় অন্তর্ভুক্ত হতে পারেন, সে বিষয়েও জোর দেন জ্ঞানেশ কুমার। তিনি নির্দেশ দেন, একজন বৈধ ভোটারও যাতে তালিকা থেকে বাদ না পড়েন, সেটা পুঙ্খানুপুঙ্খভাবে যাচাই করতে হবে।

আরও পড়ুন: SIR হলে কী হবে? কারা বাদ যাবেন? দেখুন বিস্তারিত তথ্য

ভিডিও কনফারেন্সে উপস্থিত নতুনভাবে নিযুক্ত জেলাশাসকদেরও অবিলম্বে প্রয়োজনীয় প্রশিক্ষণ গ্রহণের নির্দেশ দেন মুখ্য নির্বাচন কমিশনার। পাশাপাশি রাজনৈতিক দলগুলির সঙ্গে সমন্বয় রেখে কাজ করার পরামর্শ দেন তিনি। তাদের অভিযোগ বা সমস্যাকে গুরুত্ব দিয়ে দেখার নির্দেশও দেন জ্ঞানেশ কুমার।

এছাড়া, প্রতিটি জেলার নির্বাচন অফিসকে প্রতিদিনের কাজের অগ্রগতি সম্পর্কে ‘ডে টু ডে রিপোর্ট’ পাঠাতে বলা হয়েছে। এনুমারেশন ফর্ম ছাপানোর ক্ষেত্রে কোনো ত্রুটি যেন না ঘটে, সে বিষয়েও বিশেষ সতর্কবার্তা দেন তিনি।

শেষে, জ্ঞানেশ কুমার সকল আধিকারিককে আশ্বস্ত করেন যে, “জাতীয় নির্বাচন কমিশন ২৪ ঘণ্টা আপনাদের পাশে রয়েছে। কোনও অসুবিধা হলে সঙ্গে সঙ্গে জানাবেন।” তবে সতর্ক সুরে তিনি যোগ করেন, “কোনো ভুল, ত্রুটি বা বিচ্যুতি বরদাস্ত করা হবে না।”

দেখুন আরও খবর: